সংবাদপত্রের স্বাধীনতার ওপর আছে ‘বলির খড়গ’। আলজাজিরাসহ ২৪ জন সাংবাদিক দীর্ঘ দিন ধরে জেলে। মিসর সরকার ৪৩৪টি সংবাদ পোর্টাল ও ওয়েবসাইট বন্ধ করে দিয়েছে। এর মধ্যে রয়েছে নামকরা আরবি মাদামাসার ও ইংরেজি ডেইলি নিউজ ইজিপ্ট। সরকার নিয়মিত মিডিয়া ব্যবহারকারীদের ব্লক এবং ফিল্টার করছে। জুলাই মাসে নতুন আইন করা হয়, যার বলে সরকার সোস্যাল মিডিয়া অ্যাকাউন্ট ব্লক করতে পারবে। ফলে প্রায় পাঁচ হাজার ব্যবহারকারীর সোস্যাল মিডিয়া ব্লক করা হয়েছে। টুইটার ও ফেসবুক এর মধ্যে উল্লেখযোগ্য। ভুয়া তথ্য প্রদানের জন্য আইনের কাঠগড়ায় আনা হচ্ছে। গত বছর আইনবিষয়ক সেমিনারে অংশ নেয়ায় দু’জন বিচারককে কথিত শৃঙ্খলা ভঙ্গের সাজা দেয়া হয়েছে এবং ১৫ হাজার ৫০০ নাগরিককে সামরিক আদালতে পাঠানো হয়েছে, যার মধ্যে ১৫০ জনই শিশু। প্রেসিডেন্ট সিসি ১৯৫৮ সালের ইমার্জেন্সি আইনকে বলবৎ করেছেন। ফলে তিনি অপরিসীম ক্ষমতা ভোগ করবেন, নিরাপত্তাবাহিনী সদস্যরা যে কাউকে গ্রেফতার ও অন্তরীণ এবং মিডিয়া সেন্সর করতে পারবেন।